b"\n_START_ARTICLE_\nAhi Budhnja\n_START_PARAGRAPH_\nAhi Budhnja (skr. \xe0\xa4\x85\xe0\xa4\xb9\xe0\xa4\xbf \xe0\xa4\xac\xe0\xa5\x81\xe0\xa4\xa7\xe0\xa5\x8d\xe0\xa4\xa8\xe0\xa5\x8d\xe0\xa4\xaf\xc2\xa0= ahi budhnya 'angis dugnin\xc4\x97')\xc2\xa0\xe2\x80\x93 gyvati\xc5\xa1kos prigimties vedin\xc4\x97s mitologijos veik\xc4\x97jas. Rigvedoje minimas 12 kart\xc5\xb3, kreipiantis \xc4\xaf Visus dievus. Paprastai minimas sykiu su Ad\xc5\xbea Ekapadu, Apam Napatu, Savitaru, vandenynu, srautu. Susij\xc4\x99s su apa\xc4\x8dia, vanden\xc5\xb3 dugnu, gim\xc4\x99s vandenyse ir t\xc5\xabno j\xc5\xb3 sietuvoje, turi s\xc4\x85ry\xc5\xa1\xc4\xaf su mariomis._NEWLINE_Taip pat Ahi Budhnja ka\xc5\xbekiek susij\xc4\x99s ir su dangumi, \xc5\xbeeme, saule ir m\xc4\x97nuliu, augalais ir gyv\xc5\xabnais. Savo kilme Ahi Budhnja tapatus Vritrai (pastarasis da\xc5\xbenai vadinamas ahi \xe2\x80\x9eangimi, anginu\xe2\x80\x9c) ir ka\xc5\xbekada laikytas pavojingu. V\xc4\x97lyvesniuose vediniuose tekstuose Ahi Budhnja tapatinamas su nam\xc5\xb3 \xc5\xbeidinio ugnimi (Agniu Garhapatja). Povediniu laikotarpiu laikomas Rudros vardu, \xc5\xa0ivos epitetu._NEWLINE_Epitetas \xe2\x80\x9eangis dugnin\xc4\x97\xe2\x80\x9c giminingas graik\xc5\xb3 Pitonui ir slav\xc5\xb3 Badniakui."